b"\n_START_ARTICLE_\nLapurin hylky\n_START_SECTION_\nTutkimushistoria\n_START_PARAGRAPH_\nAluksen l\xc3\xb6ysi Manu T\xc3\xb6r\xc3\xb6nen, joka sukelteli saaren rannan tuntumassa vuonna 1976. Sukellusretkell\xc3\xa4\xc3\xa4n h\xc3\xa4n huomasi keraamisen astian lautojen p\xc3\xa4\xc3\xa4lt\xc3\xa4 ja sen vierest\xc3\xa4 kivien peitt\xc3\xa4m\xc3\xa4n hylyn. Seuraavana vuonna hylky tutkittiin arkeologisesti, mutta hylyst\xc3\xa4 nostettiin yl\xc3\xb6s vain painolastina ollut kivi geologista m\xc3\xa4\xc3\xa4rityst\xc3\xa4 varten. Vuonna 1978 alus valokuvattiin ja dokumentointia t\xc3\xa4ydennettiin. Vaikka hylkyyn kajottiin vuonna 1985 siirt\xc3\xa4m\xc3\xa4ll\xc3\xa4 osa painolastista pois, hylky ei vahingoittunut, kuten todettiin tarkastusk\xc3\xa4ynnill\xc3\xa4 vuonna 1989. Seuraavana vuonna hylky\xc3\xa4 dokumentoitiin videoimalla se veden alla._NEWLINE_Vuosina 1992 ja 1993 suoritettiin Maria H\xc3\xb6lt\xc3\xa4n johdolla ja Suomen merimuseon toimeksiannosta arkeologisia tutkimuksia. T\xc3\xa4ll\xc3\xb6in veneest\xc3\xa4 poistettiin kivilasti ja kerrostuneet sedimentit. Kivet ladottiin kauemmaksi merenpohjalle. S\xc3\xa4ilyneist\xc3\xa4 puuosista ja esineist\xc3\xa4 tehtiin piirrokset, ja ne kuvattiin. Lopuksi hylky peitettiin kankaalla ja paksulla hiekkakerroksella.\n_START_SECTION_\nAjoitus\n_START_PARAGRAPH_\nVeneen tutkimisen yhteydess\xc3\xa4 otettiin vuonna 1977 n\xc3\xa4ytteiksi yksi lauta ja tukku el\xc3\xa4imen karvoja. Niist\xc3\xa4 teetetyt radiohiiliajoitukset antoivat tulokseksi vastaavassa j\xc3\xa4rjestyksess\xc3\xa4 1190 \xc2\xb1 90 BP ja 1010 \xc2\xb1 90 BP (radiohiilivuotta). Ajoitukset ovat kalibroituina eli kalenterivuosina noin 730\xe2\x88\x92930 jaa. ja 920\xe2\x88\x921130 jaa. Ajoitukset olivat hyvin erilaisia, joten vuonna 1993 otettiin viel\xc3\xa4 yksi kangasn\xc3\xa4yte, joka ajoitukseksi saatiin 570 \xc2\xb1 110 BP eli kalibroituna noin 1300\xe2\x88\x921440 jaa. Ajoituksien ik\xc3\xa4haarukaksi muodostui noin 600 vuotta, joten veneen ajoituksessa on selv\xc3\xa4stikin ollut ep\xc3\xa4onnea. Vuonna 1997 teetettiin viel\xc3\xa4 kolme erillist\xc3\xa4 ajoitusta, joiden tulokset olivat: 780 \xc2\xb1 70 BP eli 1170\xe2\x88\x921270 jaa. (kangaspalanen), 990 \xc2\xb1 90 BP eli 950\xe2\x88\x921150 jaa. (puunkappale) ja 750 \xc2\xb1 110 BP eli 1130\xe2\x88\x921350 jaa. (el\xc3\xa4imen karvoja). N\xc3\xa4m\xc3\xa4kin ajoitukset vaihtelivat noin 350 vuotta._NEWLINE_Vuonna 1998 p\xc3\xa4\xc3\xa4tettiin k\xc3\xa4ytt\xc3\xa4\xc3\xa4 toista ajoitusmenetelm\xc3\xa4\xc3\xa4. Veneen puuosista ker\xc3\xa4ttiin yhdeks\xc3\xa4n n\xc3\xa4ytett\xc3\xa4 dendrokronologista m\xc3\xa4\xc3\xa4rityst\xc3\xa4 varten. N\xc3\xa4ytteit\xc3\xa4 verrattiin sek\xc3\xa4 suomalaiseen ett\xc3\xa4 It\xc3\xa4meren ymp\xc3\xa4rist\xc3\xb6n puulustosarjoihin. Vertailu ei tuottanut tulosta, ja ajoitukset j\xc3\xa4iv\xc3\xa4t saamatta. Samassa yhteydess\xc3\xa4 veneest\xc3\xa4 pintaan nostettuja keraamisia astioita verrattiin keskiaikaisiin n\xc3\xa4ytteisiin, ja ne tunnistettiin Reininmaassa vuosina 1265\xe2\x88\x921300 jaa. valmistetuiksi astioiksi. Lopulta Teemu M\xc3\xb6kk\xc3\xb6nen huomioi kaikki tuotetut ajoitukset, mutta valitsi niist\xc3\xa4 kolme ajoitusta luotettavimmiksi ja p\xc3\xa4\xc3\xa4tteli veneen olevan aikav\xc3\xa4lin 1220\xe2\x80\x931295 jaa. loppupuolelta._NEWLINE_Vastoin aiempia oletuksia kyseess\xc3\xa4 ei siten ollutkaan viikinkiaikainen (noin 800\xe2\x88\x921050) vene. Lapurin hylyn rakenne kuitenkin muistuttaa viikinkiveneit\xc3\xa4, joten se edustaa viikinkiajalta jatkunutta rakennusperinnett\xc3\xa4.\n_START_SECTION_\nRakenne\n_START_PARAGRAPH_\nUpottuaan veteen veneen laidat ovat painuneet hiljalleen merenpohjaa vasten. Veneen j\xc3\xa4\xc3\xa4nteet ovat noin 9,80 metri\xc3\xa4 pitk\xc3\xa4t ja noin 3,30 metri\xc3\xa4 leve\xc3\xa4t. T\xc3\xa4st\xc3\xa4 on p\xc3\xa4\xc3\xa4telty veneen korkeuden olleen k\xc3\xb6list\xc3\xa4 laidan reunalle noin 80 senttimetri\xc3\xa4 ja veneen keskikohdalla suurimman leveyden olleen noin 2,30 metri\xc3\xa4._NEWLINE_K\xc3\xb6lin profiili on T-kirjaimen muotoinen, ja se on 7,02 metri\xc3\xa4 pitk\xc3\xa4. K\xc3\xb6lin suurin leveys oli 22 cm ja korkeus 14 cm. Laudat olivat verraten ohuita. Toisen ja kolmannen rivin lautojen paksuus oli 1,4 cm. Osa laudoista olivat t\xc3\xa4t\xc3\xa4kin ohuempia. Laudat oli naulattu toisiinsa niin sanotulla limitystekniikalla eli laudat ladottiin osittain toistensa p\xc3\xa4\xc3\xa4lle. Hento rakenne tuettiin kaarilla, jotka tukivat ja j\xc3\xa4ykistiv\xc3\xa4t veneen laidan rakennetta. Lautojen v\xc3\xa4lit tiivistettiin el\xc3\xa4inten karvoilla ja tiivisteaineella. Osa karvoista oli it\xc3\xa4ist\xc3\xa4 rotua olevan lampaan villaa.\n_START_SECTION_\nLasti\n_START_PARAGRAPH_\nVeneen pohjalautojen p\xc3\xa4\xc3\xa4lt\xc3\xa4 l\xc3\xb6ydettiin 268 kive\xc3\xa4, jotka painoivat yhteens\xc3\xa4 1400\xe2\x80\x932000 kilogrammaa, ja ne ovat paikallista kive\xc3\xa4. Tutkijat ovat tulleet siihen tulokseen, ett\xc3\xa4 kivet oli lastattu veneeseen, jotta se pysyisi merenpohjassa eli siis ett\xc3\xa4 se olisi upotettu sinne tahallaan. Lastina olleet Reininmaalla valmistetut keraamiset astiat sijoittuvat 1200-luvulle. Muita l\xc3\xb6yt\xc3\xb6j\xc3\xa4 ovat olleet verkonpaino, kaksi ep\xc3\xa4m\xc3\xa4\xc3\xa4r\xc3\xa4ist\xc3\xa4 puuesinett\xc3\xa4, kolme hiomakive\xc3\xa4 ja pronssiastian kappaleita.\n_START_SECTION_\nJ\xc3\xa4ljenn\xc3\xb6kset\n_START_PARAGRAPH_\nLapurin mittausten perusteella rakennettiin vuosina 1991\xe2\x88\x921993 Raippaluodossa 12 metri\xc3\xa4 pitk\xc3\xa4 ja 3 metri\xc3\xa4 leve\xc3\xa4 j\xc3\xa4ljenn\xc3\xb6s eli ''replika'', joka sai nimekseen Rus. Vuoden 1994 It\xc3\xa4meren purjehduksellaan Latvian edustalla vene joutui haaksirikkoon. Talvella 1995\xe2\x88\x921996 rakennettiin kuitenkin uusi vene, joka sai nimekseen Heiml\xc3\xb8sa Rus. Se laskettiin vesille kes\xc3\xa4ll\xc3\xa4 1996. Veneell\xc3\xa4 matkattiin sin\xc3\xa4 vuonna It\xc3\xa4merell\xc3\xa4 ja pys\xc3\xa4hdyttiin talveksi Tanskaan. Seuraavana vuonna jatkettiin Pohjanmerelt\xc3\xa4 Englantiin ja Ranskan jokien kautta V\xc3\xa4limerelle. Vene talvehti Ranskassa, josta se jatkoi vuonna 1998 Turkkiin, ja seuraavana vuonna sill\xc3\xa4 matkattiin Mustallamerell\xc3\xa4 Rostoviin. Viimeisen matkan sill\xc3\xa4 taivalsi ven\xc3\xa4l\xc3\xa4inen yhdistys Viking Nevo ennen autokuljetusta Viipuriin. Talvehtimisen j\xc3\xa4lkeen sill\xc3\xa4 purjehdittiin Suomenlahdella viel\xc3\xa4 Sipooseen. Laivan omistaa nyky\xc3\xa4\xc3\xa4n Vaasassa sijaitseva Pohjanmaan museo._NEWLINE_Yhdistys Viikinkiajan Laiva ry perustettiin 1997, ja se rakensi Lapurista replikan, jonka nimeksi tuli Sotka. Se laskettiin vesille vuonna 1999 Helsingin Vuosaaressa. Myn\xc3\xa4m\xc3\xa4ell\xc3\xa4 K\xc3\xa4si- ja taideteollisuusopistossa rakennettiin Lapurista nelj\xc3\xa4tt\xc3\xa4 replikaa, jolle annettiin nimi Helga. Vene on sijoitettuna Liedon Vanhalinnan alueelle.\n_START_SECTION_\nLapurin hylky 2\n_START_PARAGRAPH_\nLapurin rannan l\xc3\xa4heisyydess\xc3\xa4 on toinenkin hylky."